SKRIFTLIG FORESPØRGSEL P-3315/00

af José García-Margallo y Marfil (PPE-DE) til Kommissionen

(18. oktober 2000)

Om: Satsuma-mandariner og deraf afledte produkter

90 % af de spanske Satsuma-mandariner produceres i Valencia-regionen, og Spanien er det eneste land i EU, der producerer denne mandarinsort.

EU's forbud mod markedsføring af amerikansk hormonbehandlet kød har fået USA til at indføre sanktioner mod visse produkter, der stammer fra EU. Det amerikanske handelsministerium har foreslået produkter til en værdi på 380 mio. dollars. Verdenshandelsorganisationen har begrænset dette tal til 118 mio.

Den sorte liste omfatter også Satsuma-mandariner og produkter afledt herfra, for hvilke eksporten tegner sig for 24 mio. dollars, det vil sige 20 % af ovennævnte beløb. Sanktionen består i en fordobling af importprisen på Satsuma-mandariner og produkter afledt heraf. Den logiske følge heraf er, at der ikke længere kan eksporteres til USA, hvorfor Spanien og navnlig Valencia-regionen må begrænse sig til det europæiske marked, som ikke kan absorbere hele produktionen.

Hvad har Kommissionen til hensigt at gøre for at sikre, at Satsuma-mandariner bliver fjernet fra den sorte liste, navnlig fordi Spanien er det eneste land i EU, der producerer denne mandarinsort, og at sanktionen mod Satsuma-mandariner alene repræsenterer 20 % af de samlede sanktioner?

Svar afgivet på Kommissionens vegne af Pascal Lamy

(20. november 2000)

De Forenede Stater har med virkning fra den 29. juli 1999 anvendt en toldsats på 100 % på import fra Fællesskabet (undtagen Det Forenede Kongerige) af en række varer, især landbrugsvarer, som en gengældelsesforanstaltning i hormonstriden. Selv om bearbejdede eller konserverede satsuma-mandariner under nummer 20083042 og 20083046 i det harmoniserede amerikanske toldsystem oprindelig i 1999 blev fastsat til at være omfattet af en straftold på 100 %, blev de på det pågældende tidspunkt ikke medtaget på den endelige gengældelsesliste.

Den 18. maj 2000 trådte en amerikansk lovgivning (ofte benævnt karrusellovgivningen) i kraft, i henhold til hvilken den amerikanske forvaltning kan lade listen over varer, der er omfattet af amerikansk handelsgengældelse, rotere. I denne sammenhæng offentliggjorde De Forenede Stater den 26. maj 2000 på ny den liste over varer, som oprindelig blev taget i betragtning ved fastsættelse af sanktioner i banan- og hormonstriden. Bearbejdede eller konserverede satsuma-mandariner var medtaget på hormonlisten.

Kommissionen er særdeles betænkelig ved De Forenede Staters antiproduktive aktion, både hvad angår brugen af gengældelsesforanstaltninger som led i disse tvister, og hvad angår forsøget på at forøge skaden ved anvendelse af karrusellen. Kommissionen har derfor bestandig gjort sig til talsmand for, at den handelsnedbrydende amerikanske gengældelse for at formindske handelsfriktionerne i hormonstriden ved først givne lejlighed bør erstattes med handelsudvidende kompensation i form af øget adgang til fællesskabsmarkedet.

Kommissionen indledte omgående med medlemsstaternes enstemmige støtte en tvistbelæggelsesprocedure i Verdenshandelsorganisationen (WTO) over for karrusel-lovgivningen, som Kommissionen anser for ulovlig. Siden da har De Forenede Stater afstået fra rent faktisk at gennemføre lovgivningen.